b'\n_START_ARTICLE_\nCuruga\n_START_SECTION_\nGeografija\n_START_PARAGRAPH_\nMiestas yra \xc4\xafsik\xc5\xabr\xc4\x99s prie Japonijos j\xc5\xabros (Vakasos \xc4\xaflankos) ir istori\xc5\xa1kai visada buvo svarbi\xc5\xb3 keli\xc5\xb3 susikirtimo vietoje. Per j\xc4\xaf \xc4\x97jo pagrindinis kelias, jung\xc4\x99s sostin\xc4\x99 Kiot\xc4\x85 su Hokuriku regionu \xc5\xa1iaur\xc4\x97je, i\xc5\xa1 \xc4\x8dia atsi\xc5\xa1akojo ir kelias \xc4\xaf vakarus, t. y. \xc4\xaf Sanino region\xc4\x85. Be to, per uost\xc4\x85 vyko prekyba su Kor\xc4\x97ja, Mand\xc5\xbei\xc5\xabrija, v\xc4\x97liau Rusija._NEWLINE_Nors administraci\xc5\xa1kai Curuga buvo priskiriama E\xc4\x8didzeno \xc5\xbeemei, nuo likusios E\xc4\x8didzeno dalies j\xc4\xaf skiria kaln\xc5\xb3 grandin\xc4\x97, tod\xc4\x97l Curuga kult\xc5\xabri\xc5\xa1kai buvo daug labiau susijusi su Vakasos \xc5\xbeeme vakaruose. Kartu su ja Curuga sudaro Reinan (jap. \xe5\xb6\xba\xe5\x8d\x97\xc2\xa0= Reinan) region\xc4\x85. J\xc4\xaf su likusia Fukujaus prefekt\xc5\xabros dalimi jungia siauria Kinome per\xc4\x97ja._NEWLINE_Miestas yra \xc4\xafsik\xc5\xabr\xc4\x99s nedidel\xc4\x97je to paties pavadinimo pakrant\xc4\x97s lygumoje, kuri\xc4\x85 i\xc5\xa1 trij\xc5\xb3 pusi\xc5\xb3 supa kalnai. Svarbiausi aplinkiniai kalnai yra Ivagomoris (jap. \xe5\xb2\xa9\xe7\xb1\xa0\xe5\xb1\xb1\xc2\xa0= Iwagomori), Saihogatak\xc4\x97 (\xe8\xa5\xbf\xe6\x96\xb9\xe3\x83\xb6\xe5\xb2\xb3), Sadzaegatak\xc4\x97 (\xe8\xa0\x91\xe8\x9e\xba\xe3\x81\x8c\xe5\xb2\xb3), Nosaka (\xe9\x87\x8e\xe5\x9d\x82\xe5\xb1\xb1), Tedzucu, Mikunis ir kt. Pagrindin\xc4\x97 miesto up\xc4\x97 yra \xc5\xa0io (jap. \xe7\xac\x99\xe3\x81\xae\xe5\xb7\x9d\xc2\xa0= Sho-no-kawa).\n_START_SECTION_\nIstorija\n_START_PARAGRAPH_\nCurugos svarbiausia \xc5\xa1ventviet\xc4\x97 Kehi maldykla \xc5\xbeinoma nuo seniausi\xc5\xb3 laik\xc5\xb3 ir siejama su legendiniais imperatoriais. Pati gyvenviet\xc4\x97 yra minima senuosiuose Japonijos tekstuose Kod\xc5\xbeikyje ir Nihon\xc5\xa1iokyje. Ji tada \xc5\xbeinoma Cunugos (jap. \xe8\xa7\x92\xe9\xb9\xbf\xc2\xa0= Tsunuga) pavadinimu. Legenda teigia, kad \xc5\xa1is pavadinimas kilo i\xc5\xa1 Gajos karalyst\xc4\x97s (Kor\xc4\x97joje) princo vardu Tsunuga Arahito, kuris lank\xc4\x97si \xc5\xa1ioje vietov\xc4\x97je. Pirmasis dabartinio Curugos pavadinimo pamin\xc4\x97jimas datuojamas 701\xc2\xa0m._NEWLINE_Kuomet Japonijos valstyb\xc4\x97 pl\xc4\x97t\xc4\x97si ir prasid\xc4\x97jo \xc5\xa1iaurin\xc4\x97s jos dalies kolonizacija, Curuga tapo pagrindiniais vartais \xc4\xaf menkai \xc4\xafsisavint\xc4\x85 Hokuriku region\xc4\x85. D\xc4\x97l to, nepaisant geografinio atskirumo, miestas buvo administraci\xc5\xa1kai priskirtas \xc5\xa1iam regionui (i\xc5\xa1 prad\xc5\xbei\xc5\xb3 Ko\xc5\xa1i \xc5\xbeemei, o \xc5\xa1i\xc4\x85 padalinus\xc2\xa0\xe2\x80\x93 E\xc4\x8didzeno \xc5\xbeemei), ir Kehi maldykla buvo pagrindine \xc5\xa1ios \xc5\xbeem\xc4\x97s maldykla. Taip pat nuo seniausi\xc5\xb3 laik\xc5\xb3 Curuga buvo vienas pagrindini\xc5\xb3 Japonijos uost\xc5\xb3, per kur\xc4\xaf vyko intensyvi prekyba su Kor\xc4\x97jos karalyst\xc4\x97mis ir Kinija._NEWLINE_Po Heiano laikotarpio Japonijai subyr\xc4\x97jus, Curugoje, kaip visoje E\xc4\x8didzeno \xc5\xbeem\xc4\x97je, \xc4\xafsitvirtino Asakur\xc5\xb3 gimin\xc4\x97 (jap. \xe6\x9c\x9d\xe5\x80\x89\xe6\xb0\x8f\xc2\xa0= Asakura-shi), kuri \xc4\x8dia tapo pagrindine vietos kunigaik\xc5\xa1\xc4\x8di\xc5\xb3 dinatsija. Mieste buvo pilis._NEWLINE_Edo laikotarpiu Tsurug\xc4\x85 i\xc5\xa1 prad\xc5\xbei\xc5\xb3 vald\xc4\x97 J\xc5\xabki gimin\xc4\x97 (jap. \xe7\xb5\x90\xe5\x9f\x8e\xc2\xa0= Y\xc5\xabki) i\xc5\xa1 E\xc4\x8didzeno, bet 1624\xc2\xa0m. j\xc4\xaf prisijung\xc4\x97 Obamos domenas, valdomas Kiogoku gimin\xc4\x97s (jap. \xe4\xba\xac\xe6\xa5\xb5\xc2\xa0= Kyogoku). Nuo 1634\xc2\xa0m. \xc4\x8dia \xc4\xafsitvirtino Sakai gimin\xc4\x97 (jap. \xe9\x85\x92\xe4\xba\x95\xc2\xa0= Sakai), kuri vald\xc4\x97 kra\xc5\xa1t\xc4\x85 iki pat XIX a. Taip Curuga kult\xc5\xabri\xc5\xa1kai labiau suart\xc4\x97jo su Vakasos \xc5\xbeeme. Nors Japonija buvo u\xc5\xbedariusi prekyb\xc4\x85 su u\xc5\xbesieniu, uostas buvo naudojamas vidiniam susisiekimui su kitais uostais, vyko intensyvi prekyba su Hokkaidu. Curugoje buvo perdirbamos i\xc5\xa1 \xc5\xa1iaur\xc4\x97s atve\xc5\xbetos j\xc5\xabr\xc5\xbeol\xc4\x97s kombu, kurios buvo svarbios miestelio ekonomikoje._NEWLINE_Po Japonijos atsidarymo 1868\xc2\xa0m., buvo naikinami sienieji domenai. Iki 1881\xc2\xa0m. buvo ne vien\xc4\x85 kart\xc4\x85 vykdomos administracin\xc4\x97s reformos, kuri\xc5\xb3 metu Curuga buvo priskiriama vis kitam administraciniame vienetui. Ji priklaus\xc4\x97 Obamos prefekt\xc5\xabrai (1871\xc2\xa0m. rugpj\xc5\xabtis\xe2\x80\x93gruodis), Curugos prefekt\xc5\xabrai (1871\xc2\xa0m. gruodis\xe2\x80\x931876\xc2\xa0m.), \xc5\xa0igos prefekt\xc5\xabrai, kol galiausiai atiteko Fukujaus prefekt\xc5\xabrai._NEWLINE_XIX a. pabaigoje miestas buvo sujungtas gele\xc5\xbeinkeliais. Per j\xc4\xaf nutiestas Hokuriku gele\xc5\xbeinkelis i\xc5\xa1 Kioto \xc4\xaf \xc5\xa1iaur\xc4\x99, atvesta Tokaido gele\xc5\xbeinkelio linija, sujungusi su Tokijumi. Miestas tapo vienu i\xc5\xa1 pagrindiniu tarptautini\xc5\xb3 Japonijos uost\xc5\xb3, ir i\xc5\xa1 jo buvo susiekimas su svarbiausiais Kor\xc4\x97jos bei rytin\xc4\x97s Rusijos uostais, tarp j\xc5\xb3\xc2\xa0\xe2\x80\x93 su Vladivostoku. Jame spar\xc4\x8diai augo gyventoj\xc5\xb3 skai\xc4\x8dius, vyko sparti modernizacija, XX a. prad\xc5\xbeioje \xc4\xafvesta elektra ir telefonas._NEWLINE_\xc5\xa0is tuo metu klestintis uostas XX a. pirmoje pus\xc4\x97je tapo keleto svarbi\xc5\xb3 istorij\xc5\xb3 liudininku. Curugoje 1918\xc2\xa0m. lank\xc4\x97si Prokofjevas, kuris i\xc5\xa1 Rusijos b\xc4\x97go \xc4\xaf JAV. \xc4\xae miest\xc4\x85 1920\xe2\x80\x9321\xc2\xa0m. buvo atve\xc5\xbeti Sibire pasimet\xc4\x99 na\xc5\xa1lai\xc4\x8diai i\xc5\xa1 Lenkijos. 1940\xc2\xa0m. \xc4\xaf \xc5\xa1\xc4\xaf uost\xc4\x85 atvyko Kaune J. Zvartendijko ir \xc4\x8c. Sugiharos i\xc5\xa1gelb\xc4\x97ti \xc5\xbeydai, kurie kirto Sibir\xc4\x85 gele\xc5\xbeinkeliu ir i\xc5\xa1 Vladivostoko atplauk\xc4\x97 laivu. V\xc4\x97liau jie visi pergabenti \xc4\xaf Kob\xc4\x99._NEWLINE_Miesto klest\xc4\x97jimas baig\xc4\x97si 1945\xc2\xa0m., kuomet \xc5\xa1is strateginis uostas buvo prakti\xc5\xa1kai nu\xc5\xa1luotas nuo \xc5\xbeem\xc4\x97s d\xc4\x97l JAV bombardavim\xc5\xb3. Nors miestas atstatytas, po karo jis niekuomet nebeatgavo buvusios svarbaus valstybinio uosto pozicijos. Pagrindiniu Japonijos j\xc5\xabros uostu tapo Niigata. Vietoj to, Curugoj prad\xc4\x97ta vystyti branduolin\xc4\x97 energetika ir sunkioji pramon\xc4\x97.\n_START_SECTION_\nEkonomika\n_START_PARAGRAPH_\nCurugoje kertasi trys svarb\xc5\xabs Japonijos valstybiniai keliai, eina dvi gele\xc5\xbeinkelio linijos. Tai yra strategi\xc5\xa1kai svarbus uostas, i\xc5\xa1 kurio yra reguliar\xc5\xabs reisai \xc4\xaf Hokaid\xc4\x85, vyksta krovininiai laivai \xc4\xaf Kor\xc4\x97j\xc4\x85. Uostas taip pat naudojamas ir \xc5\xbevejybai._NEWLINE_J\xc5\xabr\xc5\xbeoli\xc5\xb3 kombu produkcija labai i\xc5\xa1vystyta, sudaro 80 procent\xc5\xb3 visos Japonijos produkcijos. \xc5\xbdymiausi miesto maisto produktai yra specialiai s\xc5\xabdyta skumbr\xc4\x97, vadinama he\xc5\xa1iko, silk\xc4\x97s su\xc5\xa1is, saldumynai gi\xc5\xabhi kombu ir pan._NEWLINE_Mieste yra atomin\xc4\x97 elektrin\xc4\x97 ir \xc5\xa1ilumin\xc4\x97 elektrin\xc4\x97, Japonijos atomin\xc4\x97s energetikos agent\xc5\xabros tyrim\xc5\xb3 centras. Svarbiausios gamyklos yra tekstil\xc4\x97s gamintojos \xe2\x80\x9eToyobo\xe2\x80\x9c, Curugos cemento ir statybini\xc5\xb3 med\xc5\xbeiag\xc5\xb3 gamintojos \xe2\x80\x9eJapan PS\xe2\x80\x9c.\n_START_SECTION_\nTurizmas\n_START_PARAGRAPH_\nCurugos \xc4\xaflanka pasi\xc5\xbeymi vaizdingomis vietov\xc4\x97mis. Joje yra negyvenama Midzu\xc5\xa1imos sala, kuri gars\xc4\x97ja vandens sportu. Pakrant\xc4\x97je yra gra\xc5\xbei pu\xc5\xa1\xc5\xb3 laukym\xc4\x97._NEWLINE_Nors Curuga prakti\xc5\xa1kai sugriauta per kar\xc4\x85, kai kurie senieji pastatai buvo atstatyti. Mieste yra 4 \xc5\xa1intoizmo maldyklos, kuri\xc5\xb3 viena, Kehi maldykla, yra viena seniausi\xc5\xb3 Japonijoje, gars\xc4\x97ja dideliais ir vaizdingais vartais. Joje kasmet rugs\xc4\x97jo prad\xc5\xbeioje vyksta pagrindin\xc4\x97 miesto \xc5\xa1vent\xc4\x97. Saifukud\xc5\xbei budistin\xc4\x97je \xc5\xa1ventykloje yra gra\xc5\xbeus japoni\xc5\xa1kas sodas._NEWLINE_Yra keletas muziej\xc5\xb3. Vienas j\xc5\xb3, \xc4\xafkurtas netoli senojo keleivinio uosto, kur XX a. I pus\xc4\x97je i\xc5\xa1silaipindavo keleiviai i\xc5\xa1 Azijos, yra pastatytas Humanizmo muziejus. Jame eksponuojama su lenk\xc5\xb3 na\xc5\xa1lai\xc4\x8diais ir Sugiharos vizomis susijusios istorijos. Netoliese yra vieninteliai i\xc5\xa1lik\xc4\x99 prie\xc5\xa1kariniai pastatai: senieji plytiniai uosto sand\xc4\x97liai. Viename j\xc5\xb3 \xc4\xafrengta diorama, tiksliai atkurianti prie\xc5\xa1karinio miesto vaizd\xc4\x85 ir gyvenim\xc4\x85.'